পূর্ব রেলের শিয়ালদহ শাখার সব চেয়ে গুরুত্বপূর্ণ ও ব্যস্ত স্টেশন দমদম জংশন। কিন্তু হায়, সারা দিন এত লোক চলাচল করলে কী হবে? বিগত আড়াই-তিন বছর যাবৎ স্টেশনটিতে না আছে পর্যাপ্ত জল বা প্রয়োজনীয় শৌচালয়। লম্বা প্ল্যাটফর্মের দক্ষিণ ও উত্তরের শেষ প্রান্তে যদি বা তার দেখা মেলে, ও দিকে মেট্রোতে ও সবের বালাই নেই। পুরো পাতাল রেলে প্রকৃতির ডাক নাকি বড়ই বেমানান। দমদম জংশনের দুই-তিন নম্বর প্ল্যাটফর্মে আপ-ডাউন সব ধরনের ট্রেন থামে। এ জন্য রাস্তা থেকে দুই-তিন নম্বর প্ল্যাটফর্মে যেতে গেলে আন্ডারপাস থাকলেও, ব্যস্ত সময়ে প্রচুর যাত্রীকে ট্রেনের ঘোষণা শুনে ওভারব্রিজ ব্যবহার করে এক সঙ্গে ওঠা-নামা করতে হয়। কৃষ্ণনগর রানাঘাটে ঢাউস ঢাউস ওভারব্রিজ তৈরি হলেও কোনও অজ্ঞাত কারণে দমদমের দক্ষিণ প্রান্তের বা শিয়ালদহের দিকের ব্রিজটি অপ্রশস্ত ও ভঙ্গুর। আবার প্ল্যাটফর্ম থেকে একদম ওপরে উঠে একটা চৌকো পাটাতন, তার পর ডান ও বাঁ দিকে অর্থাৎ এক নম্বর বা চার নম্বর প্ল্যাটফর্মে যেতে গেলে সম্পূর্ণ অবৈজ্ঞানিক ভাবে আবার একটা ধাপ পেরোতে হবে, যেন চিলেকোঠায় উঠছি। প্রতি দিন বহু মানুষকে এখানে হোঁচট খেতেই হয়। লোহার পাটাতন বসানো পাদানিগুলোর লোহার বিট ইদানীং প্রায় প্লেন হয়ে গিয়েছে। সিঁড়িগুলি চওড়ায় কম ও সামনের দিকে ঢাল করে হেলানো। তাই তাড়াহুড়ো করে বহু যাত্রী এক সঙ্গে ওঠানামা করার সময় যে কোনও দিন খুব বড় ধরনের দুর্ঘটনা ঘটে যেতে পারে।